Der er heldigvis flere ting, du selv kan gøre for at forlænge levetiden på dit batteri. I vinterperioden, hvor strømforbruget er særligt stort, kan du styrke batteriets kapacitet ved at køre længere ture på en hel til en halv time med jævne mellemrum. På den måde får batteriet mulighed for at lade ordentligt op, hvilket øger dets kapacitet. Du kan også lade batteriet op over natten med en hjemmelader. Det er også en god idé, at du regelmæssigt tjekker om der er opstået ir ved polerne på batteriet. Ir forstyrrer kontakten mellem ledning og batteri - og svækker dermed batteriets effekt. Hvis du opdager ir, kan du i første omgang let fjerne det med kogende vand og herefter smøre det med vaseline, der kan beskytte mod dannelse af ny ir.